Gestur í fyrsta Vísindaporti ársins er Margrét Björk Arnardóttir , kennslustjóri Háskólaseturs . Mun hún í erindi sínu fjalla um Menntabúðir eða EdCamp , en það er hugtak sem notað hefur verið yfir samkomu þar sem fólk kemur saman til þess að miðla af eigin reynslu og þekkingu og afla sér fróðleiks frá öðrum þátttakendum . Áhersla er lögð á starfsþróun á jafningjagrundvelli og hefur fram að þessu áherslan verið á starfsfólk innan menntakerfisins . Fyrstu Menntabúðirnar á Íslandi fóru fram skólaárið 2013 - 2014 og hafa síðan þá verið haldnar víða um land við góðar undirtektir . Hugmyndafræðin á bakvið Menntabúðir verður kynnt og hugmyndir að Menntabúðum á Vestfjörðum ræddar . Ef áhugi er fyrir því verður stofnaður undirbúningshópur sem mun sjá um fyrstu Menntabúðir á Vestfjörðum . Margrét Björk hefur starfað sem kennslustjóri við Háskólasetur Vestfjarða frá janúar 2018 . Hún hefur lokið meistaragráðu í náms - og starfsráðgjöf frá Háskóla Íslands og BA gráðu í félagsráðgjöf frá University College Lillebælt í Danmörku . Áður en Margrét hóf störf hjá Háskólasetrinu starfaði hún sem náms - og starfsráðgjafi við Árskóla á Sauðárkróki en hefur auk þess starfað við Farskólann - miðstöð símenntunar á Norðurlandi vestra og Hólaskóla - háskólann á Hólum svo eitthvað sé nefnt . Margrét hefur setið í stjórn Félags náms - og starfsráðgjafa frá árinu 2015 og er formaður Norrænna samtaka náms - og starfsráðgjafa - NFSY . Vísindaportið fer fram í kaffistofu Háskólaseturs kl. 12:10 - 13 og eru allir velkomnir .